Γκλάμπινγκ

Το γκλάμπινγκ (Αγγλικά: glamping) είναι ένας συμφυρμός που προέρχεται από τις λέξεις «glamorous» (κυριλέ) και «camping» (κατασκήνωση) και περιγράφει ένα είδος κατασκήνωσης με επιπλέον κομφόρ και, σε ορισμένες περιπτώσεις, υπηρεσίες τύπου θέρετρου που δεν συνδέονται παραδοσιακά με το κάμπινγκ. Στα Ελληνικά, είναι γνωστό και ως κάμπινγκ πολυτελείας  ή κατασκήνωση πολυτελείας.  Το γκλάμπινγκ έχει γίνει ιδιαίτερα δημοφιλές σε τουρίστες του 21ου αι. που αναζητούν σύγχρονες ανέσεις, όπως Wi-Fi,  παράλληλα με την απόδραση και την περιπέτεια της κατασκήνωσης,     σε μια ποικιλία καταλυμάτων όπως καμπίνες, δεντρόσπιτα και σκηνές. 

 Ιστορία 
Η λέξη «γκλάμπινγκ» εμφανίστηκε για πρώτη φορά στο Ηνωμένο Βασίλειο το 2005  και προστέθηκε στο Oxford English Dictionary το 2016.  Η λέξη είναι νέα, αλλά η έννοια που υποδηλώνει, η πολυτελής διαμονή σε σκηνές (ή άλλα καταλύματα παρόμοιου τύπου), δεν είναι. Τον 16ο αι., ο Σκωτσέζος κόμης του Άθολ προετοίμασε μια πλούσια εμπειρία για τον επισκέπτη του, βασιλιά Ιάκωβο Ε΄ της Σκωτίας και τη μητέρα του. Έστησε πολυτελείς σκηνές και τις γέμισε με όλες τις προμήθειες που υπήρχαν και στο παλάτι του. 

Ίσως το πιο εκκεντρικό παράδειγμα πολυτελούς διαβίωσης σε σκηνές στην ιστορία ήταν το Πεδίο του Χρυσού Υφάσματος, μια διπλωματική σύνοδος κορυφής το 1520 μεταξύ του Φραγκίσκου Α΄ της Γαλλίας και του Ερρίκου Η΄ της Αγγλίας στη βόρεια Γαλλία. Στήθηκαν περίπου 2.800 σκηνές και παραπήγματα, ενώ έρεε κόκκινο κρασί από σιντριβάνια. 
κέντρο|μικρογραφία|600x600εσ| Ο Ερρίκος Η΄ της Αγγλίας (αριστερά) φτάνει στο Πεδίο του Χρυσού Υφάσματος στη βόρεια Γαλλία. Το κτήριο στα δεξιά ήταν κατασκευασμένο από ξύλο και βαμμένο καραβόπανο – μπροστά του υπάρχουν δύο σιντριβάνια κρασιού (Παλάτι του Χάμπτον Κορτ).
Την ίδια περίπου εποχή, οι Οθωμανοί μετέφεραν μεγαλοπρεπείς σκηνές από τη μία στρατιωτική επιχείρηση στην άλλη. Ολόκληρες ομάδες τεχνιτών ταξίδευαν μαζί με τον στρατό για να στήσουν και να συντηρούν αυτές τις αυτοκρατορικές σκηνές. 

 Πρόσφατες τάσεις 
Κάπου 400 χρόνια αργότερα, τη δεκαετία του 1920, ένα αφρικανικό σαφάρι έγινε «συνήθεια» κάποιων πλούσιων Αμερικανών και Βρετανών. Αλλά οι πλούσιοι ταξιδιώτες, ακόμη και εκείνοι που αναζητούσαν την περιπέτεια, δεν ήταν διατεθειμένοι να θυσιάσουν την άνεση και την πολυτέλειά τους. Έτσι, οι ταξιδιώτες είχαν στη διάθεσή τους κάθε πολυτέλεια κατά τη διάρκεια της περιπέτειας, από ηλεκτρικές γεννήτριες μέχρι πτυσσόμενες μπανιέρες και κιβώτια με σαμπάνιες. 

Άλλοι έχουν υποστηρίξει ότι το πρόσφατο ενδιαφέρον για το γκλάμπινγκ εντοπίζεται στη δεκαετία του 1990, καθώς οι κατασκηνώσεις για σαφάρι γίνονταν ολοένα και πιο δημοφιλείς στην Αφρική και τις παράκτιες περιοχές της Ταϊλάνδης.  Το 2011, το CNN ανέφερε ότι το γκλάμπινγκ είχε γίνει επίσης δημοφιλές στις Ηνωμένες Πολιτείες, την Ευρώπη και την Αυστραλία.  Η σύγχρονη εκδοχή του γκλάμπινγκ προσφέρει στους τουρίστες «ευρύχωρες σκηνές με υψηλής σχεδίασης εξοπλισμό, με μαλακά σεντόνια αντί για υπνόσακους γεμάτους ιδρώτα».  Ελαχιστοποιώντας τις επιπτώσεις στο περιβάλλον από το στήσιμο και το μάζεμα των σκηνών και την ανεπαρκή απόρριψη των απορριμμάτων, το γκλάμπινγκ είναι επίσης αναμφισβήτητα φιλικό προς το περιβάλλον. 

Από το 2020, ο τουριστικός κλάδος σημείωσε ενδιαφέρον για το γκλάμπινγκ λόγω της παγκόσμιας έξαρσης της πανδημίας COVID-19,   επειδή επιτρέπει την κοινωνική απομάκρυνση και παρέχει ευκαιρίες για υπαίθρια αναψυχή. 

Στην Ελλάδα,το γκλάμπινγκ θεσπίστηκε επίσημα επί υπουργίας Έλενας Κουντουρά στο υπουργείο Τουρισμού, ενώ το 2020 καθιερώθηκε το σήμα γκλάμπινγκ, πενταετούς διάρκειας, με τον νόμο 4688/2020. 

 Δείτε επίσης 

 Γιούρτα
 Δεντρόσπιτο
 Οικοτουρισμός

 Παραπομπές 

 Εξωτερικοί σύνδεσμοι 



Κατηγορία:Τύποι τουρισμού
Κατηγορία:Κατασκήνωση